ครม.กำชับกระทรวงสาธารณสุขเฝ้าระวังสถานการณ์โรคปอดอักเสบจากเชื้อไวรัสที่ระบาดในเมืองอู่ฮั่น ของจีน ทุกช่องทางเข้า-ออกประเทศ
ครม.กำชับกระทรวงสาธารณสุขเฝ้าระวังสถานการณ์โรคปอดอักเสบจากเชื้อไวรัสที่ระบาดในเมืองอู่ฮั่น ของจีน ทุกช่องทางเข้า-ออกประเทศ นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี กำชับให้ติดตามสถานการณ์ของโรคปอดอักเสบจากเชื้อไวรัส ทั้งในและต่างประเทศอย่างใกล้ชิด เนื่องจากมีการระบาดที่เมืองอู่ฮั่น สาธารณรัฐประชาชนจีน เพื่อไม่ให้ประชาชนตระหนก โดยกระทรวงสาธารณสุขและกรมควบคุมโรค รายงานว่าได้ยกระดับการเฝ้าระวังและติดตามสถานการณ์อย่างใกล้ชิดและเข้มข้น ทุกช่องทางเข้า-ออกประเทศ มีการคัดกรองอาการไข้และอาการที่เกี่ยวข้องกับทางเดินหายใจ ในส่วนผู้ที่เดินทางมาจากเมืองอู่ฮัน เข้ามาในประเทศไทย ทั้งสนามบิน สุวรรณภูมิ ดอนเมือง เชียงใหม่ และภูเก็ต ซึ่งจนถึงขณะนี้ในประเทศไทยยังไม่พบผู้ติดเชื้อไวรัสดังกล่าวทั้งนี้แนะนำผู้ที่จำเป็นต้องเดินทางไปยังพื้นที่เสี่ยง ให้หลีกเลี่ยงสถานที่แออัด ไม่ใช้ของส่วนตัวร่วมกับผู้อื่นและรักษาร่างกายให้อบอุ่นอยู่เสมือ หากพบอาการไข้ เจ็บคอ ไอ มีน้ำมูก ให้พบแพทย์ทันที โดยสอบถามข้อมูลได้ที่สายด่วนกรมควบคุมโรค 1422